**Ускрс у мојој породици**

 Ускрс или Васкрс је највећи хришћански празник, којим се прославља Исусов повратак у живот – Васкрсење. Породично проводимо ускршње празнике заједно. Родитељи су ме учили да су то дани када се породице окупљају и уживају у времену које проводе заједно негујући традиционалне вредности – поштовање, радост, доброту, заједништво, разумевање и толеранцију.

 На Велики петак фарбамо ускршња јаја, највише црвеном бојом која симболизује Исусову крв. Прво црвено јаје које офарбамо зове се чуваркућа. То је највећа радост за брата и мене. Пуштамо машти на вољу и шарамо јаја ведрим бојама, четкицама и темперама сликамо различите мотиве. Мама и бака фарбају јаја разним бојама, али и у луковини. Офарбамо увек пуно ускршњих јаја и напунимо корпице. Тог дана пости цела моја породица. Мој тата пости цео пост, а тог дана ништа не једе.То је дан строгог поста. Он храбро издржи цео пост молећи се за здравље свих нас. Офарбана јаја једемо тек у недељу, поклањамо их и куцамо се. То је празник љубави и мира, време кад се заборављају ружне мисли и дела, кад људи пружају једни другима руку помирења. Наша празнична трпеза је пуна шарених јаја и разних јела и слаткиша које волимо. Традиционално тада се поздрављамо поздравом “Христос воскрсе” и “Ваистину воскрсе”.

 Ове године Ускрс стиже у најлепше могуће време. Топло је, дани су окупани сунцем, шири се мирис процвалог цвећа и дрвећа. Све биљке су озеленеле и процветале, пчелице зује, птице весело певају. У гостима имамо чак и једног зеку кога је оставила моја тетка код нас јер је отпутовала са својом породицом, а није могла да га понесе. Ипак, ово је необичан празник. Прославићемо га по први пут у изолацији, због веома опасног и смртоносног вируса који се раширио читавим светом. Моја породица је здрава, здрави су и сви наши рођаци и пријатељи. Надам се да ће тако и остати, а да ће ускршње молитве помоћи и онима који су болесни.

 Овај Ускрс прославићемо у окружењу породичног дома у весељу, радости и дружењу са најближима.

**Анђелија Момчиловић**

**V3**